Diari Oficial de la Generalitat Valenciana


Sumari del DOGV 3203, del 13-03-1998 (1998/1912)

ORDRE de 5 de març de 1998, de la Conselleria d'Agricultura, Pesca i Alimentació, per la qual es dicten normes per a l'assignació de quantitats de referència de quota lletera, procedents de la reserva nacional, en la modalitat de lliurament a compradors.
--------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1998/03/05/(1)/dof/vci/html**

### Dades del document

Número de DOGV
:   3203

Data del DOGV
:   13-03-1998

Secció del DOGV
:   I. DISPOSICIONS GENERALS

Número del document
:   1998/1912


Data del document
:   05-03-1998

Organisme emissor
:   Conselleria d'Agricultura, Pesca i Alimentació

Tipus de document
:   Ordre

ORDRE de 5 de març de 1998, de la Conselleria d'Agricultura, Pesca i Alimentació, per la qual es dicten normes per a l'assignació de quantitats de referència de quota lletera, procedents de la reserva nacional, en la modalitat de lliurament a compradors. [1998/X1912]
  
La Conselleria d'Agricultura, Pesca i Alimentació considera prioritari l'establiment de polítiques que perseguisquen l'estructuració del sector ramader, amb vista a garantir la màxima competitivitat de les explotacions ramaderes. Per això, s'estima oportú i convenient que els ramaders valencians i, en particular, els productors de llet, puguen aconseguir per a les seues explotacions la rendibilitat i l'eficàcia que en l'actualitat s'exigeix en l'àmbit de la conjuntura econòmica agrària. L'aplicació del règim de quotes làcties és un dels instruments essencials per a augmentar els índexs econòmics que s'esmenten més amunt.
  
En l'article 9 del Reial Decret 324/1994, de 28 de febrer, pel qual s'estableixen normes reguladores del sector de la llet i dels productes lactis i del règim de la taxa suplementària, s'estableix que les quantitats de referència que no siguen objecte d'una assignació individual passaran a la reserva nacional.
  
D'altra banda, en l'article 25 del Reial Decret 1.888/1991, de 30 de desembre, pel qual s'estableix un pla de reordenament del sector de la llet i dels productes lactis, s'estableix que quan un productor haja lliurat o venut directament llet per sota del 75 per cent de la seua quantitat de referència perdrà el dret a la quantitat de referència no utilitzada.
  
Així mateix, en l'article 13 del Reial Decret 324/1994 s'estableix que les quantitats de referència de què disposen els productors que no hagen comercialitzat llet ni uns altres productes lactis durant un període de dotze mesos s'afegiran a la reserva nacional.
  
L'aplicació d'ambdues disposicions als productors de llet durant el període de quotes 1996/97 ha donat lloc a l'existència, en la reserva nacional, de quantitats de referència per a redistribuir entre productors que posseeixen determinades condicions pel que fa al que es disposa en el Reial Decret 324/1994, i d'acord amb els criteris establits en el Reial Decret 1.888/1991.
  
En el Reial Decret 174/1998, de 16 de febrer, s'estableixen les normes generals de repartiment de determinades quantitats de referència integrades en la reserva nacional de quotes làcties que han estat generades per al període 1996/97.
  
D'altra banda, la necessitat d'administrar eficientment les quantitats de referència obliga a tenir en compte aspectes que determinen les possibilitats de pervivència de les explotacions beneficiàries, com ara el compliment de les exigències en matèria de qualitat higiènica que s'imposen en el Reial Decret 1.679/1994, de 22 de juliol, pel qual s'estableixen les condicions sanitàries aplicables a la producció i comercialització de llet crua, llet tractada tèrmicament i productes lactis.
  
Sense perdre de vista aquest objectiu, convé establir les disposicions que permeten estendre al major nombre de ramaders valencians el benefici de reassignació gratuïta de la quantitat assignada a la Comunitat Valenciana. Per tot això, a proposta del director general de Desenvolupament Rural i Producció Agrària,
  
ORDENE
  
Article 1. Objecte i requisits dels beneficiaris
  
Aquesta ordre té per objecte l'assignació de la quantitat de 1.463 t de llet en la modalitat de lliurament a compradors («venda a indústries») entre els titulars d'explotacions de vacum lleter que ho sol·liciten, les explotacions dels quals radiquen a la Comunitat Valenciana i que complisquen els requisits següents:
  
1.r Disposar de quantitat de referència assignada, d'acord amb el que es preveu en l'article 1 del Reial Decret 1.319/92, i exercir l'activitat el dia 18 de febrer de 1998, data d'entrada en vigor del Reial Decret 147/1998.
  
2.n Posseir la condició de productor de llet a títol principal, entès com aquella persona física que obté el 50% de la seua renda, com a mínim, de l'activitat agrària, i el 50% dels seus ingressos agraris, com a mínim, procedisquen de la venda de llet de l'explotació. Per a persones jurídiques, el 50% dels seus ingressos han de procedir de la venda de llet.
  
3.r No haver-se acollit als plans d'abandó definitiu de la producció de llet, finançats a càrrec de fons de la Unió Europea, nacionals o autonòmics.
  
4.t No haver transferit quantitats de referència.
  
5.é Que en el període 1996/97 de taxa suplementària hagen lliurat llet i productes lactis, almenys, pel 90% de la seua quantitat de referència i que els lliuraments efectuats des de l'1 d'abril de 1997 fins el 31 de gener de 1998 assolisquen, com a mínim, el 80% de la seua quantitat de referència disponible el 15 de desembre de 1997.
  
Article 2. Limitacions
  
1. Les quantitats de referència assignades a l'empara d'aquesta ordre no podran ser objecte de transmissió per venda o arrendament ni de cessió temporal o abandó indemnitzat, i caldrà reintegrar-les a la reserva nacional quan el productor decidisca cessar en l'activitat o transferir-ne totalment o parcialment la quantitat de referència. s'exceptua del que s'estableix en el paràgraf anterior els casos d'herència i les transferències per donació sempre que es tracte de la mateixa explotació que tenia el productor anterior, i les quantitats de referència procedents de la reserva nacional queden subjectes als requisits d'origen.
  
2. No podran ser beneficiaris de quota aquells ramaders que ho van ser a càrrec del pla d'abandó regulat pel Reial Decret 154/1996, instrumentat a la Comunitat Valenciana mitjançant l'Ordre de 15 de juny de 1997. Se n'exceptua aquells a qui no va correspondre la totalitat de quota a la que tenien dret a causa de l'aplicació de l'apartat tercer de l'article 3 de l'ordre esmentada. La quantitat objecte d'assignació per a aquests últims, sempre que complisquen els requisits que s'exigeixen en l'article primer d'aquesta disposició, serà com a màxim la diferència que no els va ser assignada.
  
Article 3. Puntuació i classificació de les sol·licituds
  
1. D'acord amb el que s'estableix en l'article 15 del Reial Decret 1.888/1991, la classificació de les sol·licituds per a l'assignació de quantitats de referència s'efectuarà d'acord amb el barem de puntuació següent:
  
a) Explotacions ubicades a les zones agrícoles desafavorides definides en l'article 3 de la Directiva 75/268/CEE, del Consell: 1 punt.
  
b) Agricultor jove, com es defineix en l'article 27 de la Llei 19/1995: 2 punts.
  
c) Haver efectuat en els cinc anys anteriors o estar realitzant amb anterioritat a l'entrada en vigor d'aquesta ordre millores estructurals aprovades per resolució de la Conselleria d'Agricultura, Pesca i Alimentació: 2 punts.
  
d) Explotació pertanyent a un grup o associació de ramaders que realitzen controls de qualitat de la llet produïda: 1 punt.
  
e) Explotació qualificada sanitàriament o en condicions d'assolir-la d'acord amb el Reial Decret 379/1987, modificat pel Reial Decret 103/1990: 3 punts.
  
f) Explotació qualificada prioritària a l'empara del que es disposa en la Llei 19/1995: 1 punt.
  
g) Explotació amb recollida i emmagatzematge higiènics de llet: 2 punts.
  
h) Explotació associativa (SAT, C.B., Soc. Coop. S.C): un punt per soci que complisca el requisit del punt 2 de l'article 1, amb un màxim de 3 punts.
  
La puntuació d'aquest apartat és incompatible amb la de l'apartat b).
  
2. La distribució entre els productors de les quantitats de referència s'efectuarà tenint en compte la puntuació assolida, i s'assignarà a cada punt un valor en quilograms que serà el quocient resultant de dividir la quantitat de 1.463 t entre la suma de les puntuacions individuals obtingudes per cadascun dels sol·licitants que complisquen els requisits per accedir a aquesta convocatòria amb la limitació que s'indica en el paràgraf segon de l'article anterior.
  
Article 4. Termini i documentació
  
Les sol·licituds es formalitzaran en una instància adreçada al director general de Desenvolupament Rural i Producció Agrària de la Conselleria d'Agricultura, Pesca i Alimentació.
  
El termini de presentació serà de 15 dies hàbils a partir de l'entrada en vigor d'aquesta disposició.
  
Les sol·licituds podran presentar-se en els registres de la Conselleria d'Agricultura, Pesca i Alimentació i en tots aquells llocs previstos en la Llei 30/1992, de Règim Jurídic i del Procediment Administratiu Comú, i hauran d'anar acompanyades de la documentació següent:
  
- Fotocòpia del DNI/CIF.
  
- Fotocòpia íntegra de la declaració del IRPF o de l'impost de societats de l'exercici 1996. Si es tracta de persona jurídica, cal aportar aquesta documentació per cada soci o integrant, a més dels estatuts corresponents.
  
- Certificat de la indústria sobre llet lliurada en la campanya 1996/97.
  
- Certificat de la indústria sobre llet lliurada des de l'1 d'abril de 1997 fins el 31 de gener de 1998.
  
- Certificat oficial de qualificació sanitària de l'explotació.
  
- Certificat oficial de compliment de condicions higièniques de recollida i emmagatzematge de la llet (si escau).
  
- Certificat del responsable, president o director del grup, associació o laboratori interprofessional en el qual o a través del qual es realitzen els controls de qualitat als que es fa referència en l'apartat D de l'article anterior (si escau).
  
- Còpia de la resolució oficial com a beneficiari d'ajudes (si escau).
  
- Còpia de la resolució de qualificació com a prioritària (si escau).
  
- Fotocòpia compulsada de factures de llet lliurada durant l'any 1996, o certificat de l'empresa de recollida on es faça constar la quantitat de quilograms de llet i l'import liquidat corresponent a 1996 (si escau).
  
Article 5. Tramitació
  
Una vegada avaluades les sol·licituds i d'acord amb el que es preveu en el Reial Decret 174/1998, es remetrà la proposta d'assignació, després de la notificació prèvia a les persones interessades, al director general de Produccions i Mercats Ramaders del Ministeri d'Agricultura, Pesca i Alimentació.
  
Article 6. Incompliment
  
La falsedat de les dades consignades en la sol·licitud o de la documentació aportada donarà lloc a l'anul·lació de l'assignació i serà sancionada d'acord amb la normativa vigent, sense perjudici de les responsabilitats de tota mena que se'n puguen derivar, especialment les relacionades amb l'aplicació de la taxa suplementària.
  
DISPOSICIÓ FINAL
  
Aquesta disposició entrarà en vigor l'endemà de la publicació en el Diari Oficial de la Generalitat Valenciana.
  
València, 5 de març de 1998
  
La consellera d'Agricultura, Pesca i Alimentació,


Còpia Permalink ELI